Vrou knip eks se geslagsdeel af | Maroela Media
'n Chinese vrou het glo haar voormalige kêrel se geslagsdeel met 'n skêr afgesny voordat sy hom met 'n hamer doodgeslaan het nadat hy haar glo verkrag het, het die hooggeregshof in Hongkong Maandag gehoor.
Yeung Ki (41) het erken dat sy die 32-jarige klavieronderwyser van Zhou Hui op 26 Desember 2012 doodgemaak het, maar pleit onskuldig op aanklag van moord, het die South China Morning Post Dinsdag berig.
Yeung en Zhou was glo jare lank in 'n verhouding terwyl hy met 'n ander vrou getroud was. Hy het glo die verhouding verbreek nadat sy swanger geraak het. Hy het glo ook 'n paar keer geld by haar geleen maar dit nooit terugbetaal nie. Volgens Yeung het hy haar afgepers en gedreig om naakfoto's van haar op die internet te publiseer as sy nie vir hom HK$200 000 (ongeveer R278 000) sou gee om 'n voertuig mee te koop nie.
Zhou het haar glo ook die aand van sy dood aangerand, gestamp dat sy op die vloer val en hul dogter geklap. Hy het haar glo ook verkrag.
Sy het hom ná die vermeende aanranding bedwelm toe sy slaappille in sy sop opgelos het. Toe hy slaap het sy Zhou se geslagsdeel afgeknip en in die toilet afgespoel. Die koerant berig die man het wakker geword van die pyn. Yeung het hom herhaaldelik met 'n hamer geslaan totdat hy gesterf het. -SAPA-AFP